琴歌
作者：趙摶
朝代：唐

paragraphs: 綠琴製自桐孫枝，十年窗下無人知。
清聲不與衆樂雜，所以屈受塵埃欺。
七弦脆斷蟲絲朽，辨別不曾逢好手。
琴聲若似琵琶聲，賣與時人應已久。
玉徽冷落無光彩，堪恨鍾期不相待。
鳳囀吟幽鶴舞時，撚弄錚摐聲亦在。
向曾守貧貧不徹，賤價與人人不別。
前迴忍淚却收來，泣向秋風兩條血。
乃知凡俗難可名，輕者却重重者輕。
真龍不聖土龍聖，鳳皇啞舌鴟梟鳴。
何殊此琴哀怨苦，寂寞沈埋在幽戶。
萬重山水不肯聽，俗耳樂聞人打鼓。
知君立身待分義，驅喝風雷在平地。
一生從事不因人，健步窣雲皆自致。
不辭重拂弦上塵，市廛不買多讒人。
莫辭憔悴與買取，爲君一曲號青春。